# Zápisnica k 9. rokovaniu Rady Fondu na podporu umenia

**Dátum a hodina:**dňa 7. 9. 2022 o 14.00 hod.

**Miesto:** Cukrová 14, Bratislava

**Prítomní:** Dušan Buran, Irina Čierniková, Anna Miklovičová, Marta Součková, Silvia Stasselová, Igor Piačka, Alžbeta Lukáčová, Rastislav Steranka, Matúš Bieščad, Jozef Kovalčik, Eva Turanská,

**Neprítomní: -**

Predseda Rady Fondu na podporu umenia (ďalej len „rada fondu“) Dušan Buran, otvoril 9. rokovanie rady a poveril M. Bieščada overením zápisu zo zasadnutia.

*Za: 6*

*Proti: 0*

*Zdržal sa: 0*

*Hlasovania sa nezúčastnili S. Stasselová, M. Součková a A. Miklovičová.*

*Rada fondu schválila M Bieščada* *za overovateľa zápisu z 9. rokovania rady fondu.*

***Program*:**

1. Schválenie programu.
2. *Informácia o schválených uzneseniach per rollam – predkladá riaditeľ FPU.*
3. *Schválenie Štatútu Fondu na podporu umenia – predkladá predseda rady FPU.*
4. *Schválenie priorít Fondu na podporu umenia na rok 2023 – predkladá riaditeľ FPU.*
5. Schválenie výziev *na predkladanie žiadostí o finančné prostriedky na rok 2023 – predkladá riaditeľ FPU.*
6. *Menovanie členov odborných komisií Fondu na podporu umenia – predkladá riaditeľ FPU.*
7. Schválenie vnútorných predpisov – predkladá riaditeľ FPU.
8. Žiadosti o zmenu použitia finančných prostriedkov fondu – predkladá riaditeľ FPU.
9. Žiadosti o odpustenie pohľadávok - predkladá riaditeľ FPU.
10. Informácia o činnosti kancelárie od 30.6.2022 do 7.9.2022 – predkladá riaditeľ FPU.
11. Rôzne.

## K bodu č. 1:

Pred rokovaním dostali členovia rady fondu elektronickou poštou predmetný materiál. Predseda rady fondu vyzval prítomných, aby predniesli návrhy na zmeny a doplnenie návrhu programu.

*Za: 7*

*Proti: 0*

*Zdržal sa: 0*

*Hlasovania sa nezúčastnili S. Stasselová a A. Miklovičová.*

*Uznesenie bolo jednomyseľne prijaté.*

***K bodu č. 2:***

V priebehu mesiaca august (16. 8. 2022 a 19. 8.2022) prebehli dve hlasovania per rollam Rady Fondu na podporu umenia vo veci aktualizácie zmluvy o poskytnutí finančných prostriedkov z FPU avo veci spresnenia Štruktúry podpornej činnosti na rok 2022 a 2023 pre podprogram 5.1.1 *Komplexná infraštruktúra knižníc.*

Rada fondu na podporu umenia vzala na vedomie hlasovania per rollam 1/2022 a 2/2022.

***K bodu č. 3:***

Predseda rady predložil na schválenie rade vnútorný predpis Štatút Fondu na podporu umenia v tomto znení:

**Doplnenie Štatútu Fondu na podporu umenia, VP FPU č. 5/2021**

**Čl. I**

Za článok 10 sa vkladá nový článok 10a, ktorý znie:

„**Článok 10a**

**Osobitné ustanovenia o správe pohľadávok fondu vzniknutých zo zmlúv o poskytnutí finančných prostriedkov**

1. V prípade porušenia povinnosti prijímateľa finančných prostriedkov fondu, ktorá mu vyplýva zo zmluvy o poskytnutí finančných prostriedkov a ktorá zakladá povinnosť finančného plnenia prijímateľa finančných prostriedkov fondu voči fondu (napríklad vrátenie poskytnutých finančných prostriedkov alebo ich časti, alebo zaplatenie sankcie), vzniká dlh prijímateľa finančných prostriedkov fondu voči fondu ako veriteľovi a zároveň pohľadávka fondu voči takémuto prijímateľovi finančných prostriedkov fondu.
2. Fond dlh vzniknutý podľa odseku 1 neodpúšťa, ak nie je v tomto článku uvedené inak.
3. Rada podľa zákona rozhoduje o odpísaní pohľadávok fondu alebo o trvalom upustení od vymáhania pohľadávok fondu. Rada podľa zákona rozhoduje o odpísaní pohľadávok fondu alebo o trvalom upustení od vymáhania pohľadávok fondu aj na základe návrhu riaditeľa a stanoviska dozornej komisie k tomuto návrhu.
4. V prípade, ak prijímateľ finančných prostriedkov fondu požiada písomne fond o odpustenie dlhu, ktorý mu vznikol porušením povinnosti vyplývajúcej mu zo zmluvy o poskytnutí finančných prostriedkov, rada môže rozhodnúť o odpísaní takejto pohľadávky a o trvalom upustení od jej vymáhania iba ak pohľadávka vznikla z dôvodu
5. nepredloženia vyúčtovania poskytnutých finančných prostriedkov v určenom termíne alebo
6. zmeny záväzných vecných výstupov z projektu nad rámec dohodnutý v zmluve o poskytnutí finančných prostriedkov.
7. Žiadosť podľa odseku 4 musí obsahovať odôvodnenie a prijímateľ finančných prostriedkov fondu k nej pripojí
8. uznanie svojho dlhu, ktoré bude obsahovať záväzok, že zaplatí svoj dlh určený čo do dôvodu aj výšky do 90 dní od predloženia žiadosti podľa odseku 4, a to vo forme notárskej zápisnice,
9. úplné vyúčtovanie poskytnutých finančných prostriedkov, ak ide o pohľadávku podľa ods. 4 písm. a), ktoré kancelária fondu pred rozhodnutím rady riadne skontroluje.

Na neodôvodnené žiadosti, na žiadosti neobsahujúce prílohy podľa písm. a) a b) a na žiadosti v zmysle ods. 4 písm. a) podané tým istým prijímateľom finančných prostriedkov fondu v dobe kratšej ako dva roky od ostatnej takejto žiadosti podanej tým istým prijímateľom finančných prostriedkov fondu, fond neprihliadne.

1. Rada môže rozhodnúť o odpísaní pohľadávky podľa odseku 4 a o trvalom upustení od jej vymáhania, za podmienok uvedených v odseku 5, najviac do výšky 90% takejto pohľadávky. Ak rada rozhodne podľa prvej vety o pohľadávke podľa ods. 4 písm. a), suma odpusteného dlhu sa zníži o sumu, ktorú prijímateľ finančných prostriedkov fondu nevyúčtoval v zmysle vyúčtovania predloženého podľa ods. 5 písm. b).
2. Na odpísanie pohľadávky fondu a na trvalé upustenie od jej vymáhania voči prijímateľovi finančných prostriedkov fondu nie je právny ani iný nárok.“

**Čl. II**

Toto doplnenie štatútu nadobúda platnosť dňom jeho schválenia radou a účinnosť dňom 15. 10. 2022.

**Odôvodnenie:**

Navrhuje sa doplnenie Štatútu Fondu na podporu umenia VP FPU č. 5/2021 (ďalej len „štatút fondu“) o nové osobitné ustanovenia o správe pohľadávok fondu vzniknutých zo zmlúv o poskytnutí finančných prostriedkov.

Zo zmlúv o poskytnutí finančných prostriedkov Fondu na podporu umenia, ktoré uzatvára fond s prijímateľmi finančných prostriedkov môžu vzniknúť pohľadávky fondu voči prijímateľovi finančných prostriedkov v rámci plnenia (neplnenia) záväzkov prijímateľa finančných prostriedkov vyplývajúcich z takejto zmluvy alebo v rámci záväzkov vzniknutých porušením zmluvnej povinnosti.

Podľa § 13 ods. 2 písm. h) zákona o fonde na podporu umenia riaditeľ predkladá rade návrh na odpísanie pohľadávok fondu alebo na trvalé upustenie od vymáhania pohľadávok fondu.

Zároveň podľa § 9 ods. 1 písm. e) zákona o fonde na podporu umenia dozorná komisia vyjadruje stanovisko k návrhom riaditeľa na odpísanie pohľadávok fondu alebo na trvalé upustenie od vymáhania pohľadávok fondu.

Napokon, podľa § 4 ods. 2 písm. l) zákona o fonde na podporu umenia rada rozhoduje o odpísaní pohľadávok fondu alebo o trvalom upustení od vymáhania pohľadávok fondu.

Rada teda môže rozhodnúť o odpísaní pohľadávok fondu alebo o trvalom upustení od vymáhania pohľadávok fondu priamo sama ako štatutárny orgán fondu, alebo na návrh riaditeľa, ku ktorému musí predložiť svoje stanovisko dozorná komisia.

Predkladané doplnenie štatútu fondu obmedzuje možnosť rady rozhodovať o odpísaní pohľadávok fondu alebo o trvalom upustení od vymáhania pohľadávok fondu, ktoré vznikli zo zmlúv o poskytnutí finančných prostriedkov výlučne na prípady, keď prijímateľ finančných prostriedkov vôbec nepredložil vyúčtovanie finančných prostriedkov včas v zmysle zmluvy, hoci projekt realizoval, a keď prijímateľ finančných prostriedkov projekt realizoval, vyúčtoval, avšak nedodržal štruktúru zmluvne dohodnutých vecných výstupov.

Možnosť rady voľne rozhodovať o odpísaní pohľadávok fondu alebo o trvalom upustení od vymáhania pohľadávok fondu, ktoré vznikli z iných titulov ako zo zmlúv o poskytnutí finančných prostriedkov zostáva zachovaná.

V prípade, ak prijímateľ finančných prostriedkov požiada písomne radu o odpustenie dlhu, vychádzame z dvoch základných princípov, a to

1. na odpustenie pohľadávky fondu voči prijímateľovi finančných prostriedkov nie je právny ani iný nárok a
2. spolu so žiadosťou o odpustenie dlhu predloží prijímateľ finančných prostriedkov fondu písomné uznanie svojho dlhu (predmetnej pohľadávky), ktoré bude obsahovať záväzok, že zaplatí svoj dlh určený čo do dôvodu aj výšky do 90 dní od predloženia takejto žiadosti, a to vo forme notárskej zápisnice (priamy exekučný titul).

Uvedené zásady garantujú jednak postup súladný so zákonom č. 176/2004 Z. z. o nakladaní s majetkom verejnoprávnych inštitúcií a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení zákona č. 464/2002 Z. z. v znení neskorších predpisov [najmä § 13 ods. 1 písm. j) a k)], a jednak efektívnu (vymáhateľnú) správu pohľadávok, nakoľko dlžníkmi fondu sú subjekty, ktorých vlastné imanie a celková majetková podstata v takmer všetkých prípadoch nepostačuje na efektívne a úspešné vymoženie pohľadávky fondu v celej výške a takéto vymáhanie sa pre ne stáva často likvidačným, čo odporuje základnému hodnotovému východisku podpory kultúry a kreatívneho priemyslu fondom, a to rozvoju prostredia tvorby a prezentácie slovenskej kultúry.

Žiadosť musí ďalej obsahovať predpísané náležitosti ako je predovšetkým odôvodnenie a predloženie vyúčtovania projektu v prípade, ak ide o situáciu, keď pohľadávka fondu vznikla z dôvodu nesplnenia zmluvnej povinnosti predložiť včas vyúčtovanie projektu (v takomto prípade sa pohľadávka fondu rovná sume poskytnutej dotácie). Takéto „dodatočne“ predložené vyúčtovanie kancelária fondu pred rozhodovaním rady skontroluje a ak z tejto kontroly vyplynie „vratka“ časti dotácie, o sumu tejto „vratky“ sa znižuje suma dlhu, ktorá bude radou odpustená.

Rada vždy posúdi každú žiadosť o odpustenie pohľadávky individuálne s prihliadnutím na skutkový stav a zásady hospodárenia verejnoprávnej inštitúcie a v prípade, ak žiadosti vyhovie, rozhodne kladne o odpísaní tejto pohľadávky a o trvalom upustení od jej vymáhania, a teda implicitne o odpustení dlhu prijímateľa finančných prostriedkov.

***Uznesenie č. 83/2022***

*Rada Fondu na podporu umenia schvaľuje predkladaný návrh vnútorného predpisu Štatút Fondu na podporu umenia, v znení priloženom k tomuto uzneseniu.*

*Za: 8*

*Proti: 0*

*Zdržal sa: 0*

*Uznesenie bolo jednomyseľne prijaté. Hlasovania sa nezúčastnila S. Stasselová.*

***K bodu č. 4:***

V tomto bode programu členky a členovia rady stanovili tieto Priority podpornej činnosti na rok 2023:

**Inovatívne formy práce s tínedžerským publikom s dôrazom na rozvoj kritického myslenia.**

**Inkluzívne projekty reflektujúce otázky marginalizovaných skupín spoločnosti.**

**Skvalitnenie zahraničnej prezentácie umenia a kultúry.**

***Uznesenie č. 84/2022***

*Rada Fondu na podporu umenia v súlade s § 4 ods. 2 písm. a) zákona č. 284/2014 Z. z. o Fonde na podporu umenia a o zmene a doplnení niektorých zákonov v znení neskorších predpisov schvaľuje znenie Priorít podpornej činnosti na rok 2023, v znení predloženom a upravenom na rokovaní rady.*

*Za: 9  
Proti: 0  
Zdržal sa: 0  
Uznesenie bolo jednomyseľne prijaté.*

***K bodu č. 5*:**

V tomto bode programu sa členovia rady sa zaoberali schválením výziev na rok 2023 a následne pristúpili k hlasovaniu.

***Uznesenie č. 85/2022:***

*Rada Fondu na podporu umenia schvaľuje znenie výziev 1/2023, 2/2023 a 3/2023**na predkladanie žiadostí o finančné prostriedky z Fondu na podporu umenia na rok 2023, v znení predloženom na rokovaní rady.*

*Za: 9*

*Proti: 0*

*Zdržal sa: 0*

*Uznesenie bolo jednomyseľne prijaté.*

## K bodu č. 6:

Na zasadnutie rady boli v tomto bode predložený zoznam členov odborných komisií s končiacim funkčným obdobím. Členovia rady si preštudovali návrhy riaditeľa na členov odborných komisií Fondu na podporu umenia a o návrhoch jednotlivo hlasovali. Rada predĺžila členstvo v odborných komisiách pre tých členov, ktorým končí funkčné obdobie v mesiaci máj až október 2022. Výsledky hlasovania boli zaznamenané v sumarizačných hlasovacích hárkoch, ktoré sú prílohou k tejto zápisnici.

## K bodu č. 7:

V tomto bode programu sa členovia rady zaoberali predloženým návrhom Zásad hodnotenia žiadostí Fondu na podporu umenia.

***Uznesenie č. 86/2022:***

*Rada Fondu na podporu umenia schvaľuje predložený návrh Zásady, spôsob a kritériá hodnotenia žiadostí o poskytnutie finančných prostriedkov z Fondu na podporu umenia, v znení predloženom na rokovaní rady.*

*Za: 9  
Proti: 0  
Zdržal sa: 0  
Uznesenie bolo jednomyseľne prijaté.*

Rada sa ďalej uzniesla na úprave Smernice Fondu na podporu umenia o vnútornej finančnej kontrole v tomto znení.

***Uznesenie č. 87/2022:***

*Rada Fondu na podporu umenia schvaľuje predložený návrh Smernica Fondu na podporu umenia o vnútornej finančnej kontrole, v znení predloženom na rokovaní rady.*

*Za: 9  
Proti: 0  
Zdržal sa: 0  
Uznesenie bolo jednomyseľne prijaté.*

V tomto bode programu riaditeľ fondu predložil návrhy na úpravu vnútorných predpisov *- Smernica Fondu na podporu umenia o tvorbe sociálneho fondu a Vnútorný predpis o zabezpečení stravovania zamestnancov Fondu na podporu umenia.*

***Uznesenie č. 88/2022:***

*Rada Fondu na podporu umenia schvaľuje predložený návrh Vnútornej smernice Fondu na podporu umenia o tvorbe sociálneho fondu v znení, predloženom na rokovaní rady.*

*Za: 9  
Proti: 0  
Zdržal sa: 0  
Uznesenie bolo jednomyseľne prijaté.*

***Uznesenie č. 89/2022:***

*Rada Fondu na podporu umenia schvaľuje predložený návrh Vnútorného predpisu o zabezpečení stravovania zamestnancov Fondu na podporu umenia.*

*Za: 9  
Proti: 0  
Zdržal sa: 0  
Uznesenie bolo jednomyseľne prijaté.*

## K bodu č. 8:

## V tomto bode členovia rady pristúpili k posudzovaniu žiadostí o zmenu finančných prostriedkov z FPU a následne prebehlo hlasovanie k jednotlivým žiadostiam, ktoré je zaznamenané v hlasovacom hárku v prílohe tejto zápisnice.

## K bodu č. 9:

## V tomto bode členovia rady posudzovali žiadosti o odpustenie pohľadávok.

**A / Podklad na rokovanie Rady:** žiadosť o odpustenie pohľadávky

**Projekt:** 21-151-02799 - KTO SÚ ĽUDIA? Abecedník pre návštevy z vesmíru

**Výška pridelenej dotácie:** 1 040 €

**Prijímateľ/ka:** Zuzana Cibulová

**Požiadavka na vrátenie dotácie v sume:** 1 040 €

**Popis problematiky:** Prijímateľka si nesplnila povinnosť predložiť vecné vyhodnotenie v termíne stanovenou zmluvou o poskytnutí finančných prostriedkov. Kancelária vyzvala prijímateľku na predloženie vecného vyhodnotenia v dodatočnej lehote. Prijímateľka nesplnila ani túto lehotu a vecné vyhodnotenie predložila s omeškaním. Na základe toho jej kancelária zaslala výzvu na vrátenie poskytnutých finančných prostriedkov v celosti.

Prijímateľka žiada o odpustenie tejto pohľadávky s odôvodnením, že zmluvné výstupy a rozsah rukopisu naplnila, ale uvedené lehoty nestihla kvôli pracovnej vyťaženosti. Kancelária FPU vykonala formálnu kontrolu a hodnotiteľka vykonala obsahovú kontrolu vecného vyhodnotenia, rukopisu. Pri kontrole neboli konštatované žiadne nedostatky, ktoré by zakladali prijímateľke povinnosť vrátiť poskytnuté finančné prostriedky alebo ich časť.

Prijímateľka naplnila všetky zmluvné výstupy. Kniha (ktorá vznikla na základe podporeného rukopisu) má veľmi dobrý ohlas verejnosti, aj hodnotiteľka považuje rukopis ako veľmi prínosný pre danú cieľovú skupinu.

Prijímateľka spolu so žiadosťou o odpustenie pohľadávky predložila kancelárii FPU notárom overené uznanie dlhu v plnej výške pohľadávky.

**Uznesenie 109/2022:**

*Rada Fondu na podporu umenia, na základe žiadosti prijímateľky Zuzany Cibulovej o odpustenie pohľadávky, ktorá jej vznikla na základe neskorého splnenia povinnosti predložiť vyúčtovanie, ktorá jej vyplývala zo zmluvy 21-151-02799, schvaľuje odpísanie predmetnej pohľadávky vo výške 90%, t.j. 936 EUR. Zvyšok pohľadávky vo výške 10%, t.j 104* *EUR, je prijímateľ povinný vrátiť Fondu na podporu umenia.*

*Za: 6*

*Proti: Bieščad, Buran, Stasselová*

*Zdržal sa: 0*

*Uznesenie bolo prijaté.*

**B/** **Podklad na rokovanie Rady:** žiadosť o odpustenie pohľadávky

**Projekt:** 19-156-03253, 19-152-02536, 19-156-03143, 19-156-03259, 19-156-03132, 19-156-03150

**Výška pridelenej dotácie:** 2 800 €, 2 000 €, 2 900 €, 3 700 €, 4 000 €, 2 900 €

**Prijímateľ/ka:** Laputa, o.z.

**Požiadavka na vrátenie dotácie v sume:** 18 300 €

**Popis problematiky:**

Prijímateľ dotácií požiadal FPU o odpustenie pohľadávok v súhrnnej sume 18 300€ (2 800 €, 2 000 €, 2 900 €, 3 700 €, 4 000 €, 2 900 €), ktoré vznikli z dôvodu nepredloženia vyúčtovaní menovaných projektov v súlade so zmluvou v zmluvnom termíne, ani v dodatočnej lehote stanovenej Fondom Vyúčtovania do kancelárie Fondu zaslal 4 dni po dodatočnej lehote. Prijímateľ nesprávne pochopil lehotu 10 kalendárnych dní a odoslal vyúčtovania v lehote 10 pracovných dní.

Prijímateľ žiada o odpustenie tejto pohľadávky s odôvodnením, že výstupy projektu naplnil v zmluvnom termíne, vyúčtovanie odoslal v registračnom systéme FPU včas a omeškal sa len v odoslaní vyúčtovaní poštou do kancelárie Fondu. Ako dôvod omeškania uvádza aj osobné a zdravotné problémy.

Kancelária vykonala kontrolu všetkých oneskorene predložených vyúčtovaní a všetky boli v poriadku.

Prijímateľ spolu so žiadosťou o odpustenie pohľadávky predložil kancelárii FPU uznanie dlhu v plnej výške pohľadávky.

**Uznesenie 110/2022:**

*Rada Fondu na podporu umenia, na základe žiadosti prijímateľa Laputa,* o.z *o odpustenie pohľadávky, ktorá mu vznikla na základe neskorého splnenia povinnosti predložiť vyúčtovanie, ktorá mu vyplývala zo zmlúv 19-156-03253, 19-152-02536, 19-156-03143, 19-156-03259, 19-156-03132, 19-156-03150, schvaľuje odpísanie predmetnej pohľadávky vo výške 90%, t.j. 16 470 EUR. Zvyšok pohľadávky vo výške 10%, t.j 1830* *EUR, je prijímateľ povinný vrátiť Fondu na podporu umenia.*

*Za: 8*

*Proti: Bieščad*

*Zdržal sa: 0*

*Uznesenie bolo prijaté.*

**C/** **Podklad na rokovanie Rady:** žiadosť o odpustenie pohľadávky

**Projekt:** 19-231-01014, 20-231-00991, 21-231-00203

**Výška pridelenej dotácie:** 2019: 20 000 Eur, 2020: 29 000 Eur, 2021: 27 520 Eur

**Prijímateľ/ka:** Post Bellum SK

**Požiadavka na vrátenie časti dotácie v sume:** 24 130 Eur (2019: 10 000 Eur, 2020: 7250 Eur, 2021: 6 880 Eur)

**Popis problematiky:** prijímateľ nedodržal termíny vydania niektorých čísel časopisu, ktoré uviedol v záväzných vecných výstupoch v zmluve, čím porušil zmluvné podmienky, čo má za následok požiadavku na vrátenie pomernej časti dotácie (za čísla, ktoré boli vydané v iných termínoch ako mali byť podľa výstupov projektu). V zmluve je výslovne uvedené, že čísla, ktoré nebudú vydané v termíne uvedenom vo výstupoch nebudú uznané ako vydané v rámci projektu.

Prijímateľ žiada o odpustenie tejto pohľadávky s odôvodnením, že výstupy projektu naplnil (čísla boli vydané a distribuované), len pri niektorých prišlo k miernemu (niekoľkotýždňovému) omeškaniu oproti zmluve. Tieto posuny vopred ani počas toho nekomunikoval kancelárii FPU. Považuje ich však za malé a bez vplyvu na kvalitu realizácie projektu.

**Uznesenie 111/2022:**

*Rada Fondu na podporu umenia, na základe žiadosti prijímateľa Post Bellum SK o odpustenie pohľadávky, ktorá mu vznikla na základe neskorého splnenia povinnosti predložiť vyúčtovanie, ktorá mu vyplývala zo zmluvy 19-231-01014, 20-231-00991, 21-231-00203, schvaľuje odpísanie predmetnej pohľadávky vo výške 90%, t.j. 21 717 EUR. Zvyšok pohľadávky vo výške 10%, t.j 2 413 EUR, je prijímateľ povinný vrátiť Fondu na podporu umenia.*

*Za: 9*

*Proti: 0*

*Zdržal sa: 0*

*Uznesenie bolo jednomyseľne prijaté.*

## K bodu č. 10:

## Riaditeľ fondu informoval členov rady o činnosti kancelárie od 29.6.2022 do 7.9.2022:

* 1. júla sa riaditeľ zúčastnil diskusie na Fest Anča;
* 1. augusta nastúpila nová kolegyňa na miesto administrátora žiadostí;
* 8. augusta sa konalo zasadnutie dozornej komisie, kde bola prerokovaná sťažnosť od prijímateľa finančných prostriedkov fondu;
* 22. – 26. augusta sa riaditeľ spolu s zamestnancom fondu, G. Hushegyim zúčastnil konferencie ICOM v Prahe;
* do kancelárie fondu neboli doručené žiadne nové nominácie na členov odborných komisií.

***Uznesenie č. 112/2022:***

*Rada Fondu na podporu umenia berie na vedomie činnosť kancelárie od 29.6.2022 do 7.9.2022.*

*Za: 9*

*Proti: 0*

*Zdržal sa: 0*

*Uznesenie bolo jednomyseľne prijaté.*

## K bodu č. 11:

V tomto bode programu sa rada zaoberala otvoreným listom „Byrokracia sťažuje umeleckú tvorbu“, odpoveď bude zaslaná signatárom listu po zasadnutí rady.

M. Bieščad predložil požiadavku, ktorá vzišla zo spoločného pracovného stretnutia zástupcov MK SR a MZVaEZ SR na vyhlásenie mimoriadnej výzvy pre prezentáciu Slovenska v zahraničí pri príležitosti 30. výročia vzniku samostatnej Slovenskej republiky.

Vzhľadom na to, že 30. výročie vzniku samostatnej Slovenskej republiky je jednou z hlavných priorít stanovených na rok 2023 Ministerstvom kultúry Slovenskej republiky a fond začlenil medzi svoje priority skvalitnenie zahraničnej prezentácie umenia a kultúry, rada nepovažuje za potrebné, aby bola vyhlásená mimoriadna výzva.

Najbližšie zasadnutie rady: 5. 10. 2022

Bratislava 7. 9. 2022

Zápis vyhotovila: Eva Turanská Dušan Buran

Zápis overil: Matúš Bieščad predseda Rady FPU